Číž, Miroslav, podpredseda NR SR (2015-07-03):
Ďakujem pekne, vážená pani podpredsedníčka. Kolegyne, kolegovia, naozaj už iba veľmi krátko. Iste ste si všimli, že poslanci našej strany vystupovali v diskusii len sporadicky a viac-menej iba, vlastne iba faktickými poznámkami. Je to aj preto, pretože išlo o správu generálneho prokurátora. Sú známe konzekvencie, okolnosti voľby generálneho prokurátora, aj ďalšie okolnosti, ktoré s tým súviseli, takže sme chceli dať váženým kolegom z opozície priestor, keďže je faktom, že väčšinou bol pán generálny prokurátor aj zvolený hlasmi našej strany, aby sme dali priestor, aby ste zhodnotili činnosť Generálnej prokuratúry. A, pán generálny prokurátor, chcem vám pogratulovať. Tak nezvyklú, nezvykle veľa poklôn a pochvál za prácu Generálnej prokuratúry som pravdepodobne ešte ani v parlamente doteraz nepočul. Takže čo chcem konštatovať? Myslím si, že z toho, čo je napísané v správe, ale aj z fungovania a hodnotenia prokuratúry, ale aj nezávislým prostredím, nielen politickým, lebo je známe, že to býva málokedy spravodlivé, že si myslím, že Generálna prokuratúra je orgánom v súčasnosti, ktorá vie plniť úlohy, ktoré jej zveruje právny poriadok, a vie v primeranej miere garantovať to, aby sme zlepšovali právne prostredie vo všetkých zásadných otázkach v trestnoprávnej oblasti, v občianskoprávnej oblasti, vo sfére obchodného práva, že disponuje kvalifikovanými kádrami, že neregistrujeme žiadne zásadné problémy, ktoré by mohli v tej alebo onej forme ohrozovať činnosť Generálnej prokuratúry. Len vyslovene dve poznámky k diskusii. Skutočne hodnotiacich vystúpení, ktoré sa budú právnym jazykom mať zaoberať, predovšetkým špecifickými právnymi problémami, lebo sféra fungovania prokuratúry má veľmi silnú predovšetkým právnu dimenziu, bolo ako šafranu. Boli čisto politické vystúpenia. Pán poslanec Novotný sa venoval kauze Váhostavu veľmi rozsiahle. Podľa môjho názoru, pán kolega, veľmi nekorektne a už osobne zvlášť na okolnosti, ktoré ju sprevádzajú, aj vaše osobné fungovanie v parlamente, ale nech sa páči, veď dá sa o tom diskutovať. Myslím si, že aj kauza Váhostav potrebuje ešte hodnotové posúdenie, aj posúdenie skutočne relevantných okolností, ktoré sú s týmto stavom v tejto oblasti späté. Viem si predstaviť totiž, keby bol SMER inicioval akékoľvek vstupy a ukladal povinnosti tým, ktorí kupujú, nakupujú pracovnú silu, nakupujú práce, nakupujú čokoľvek, ako sťažujeme podnikateľské prostredie, ako ničíme a znemožňujeme fungovať a vlastne v konečnom dôsledku rastie hospodárstvo aj napriek našim stanoviskám, že teda likvidujeme podnikateľské prostredie a podobne. Myslím si, že táto správa si nezaslúži naozaj tento typ politických hrátok. Ja by som povedal iba dve ešte také poznámky vecné. Spomenula sa tu totiž jedna veta, že dokonca ešte aj právne služby chce niekto vyradiť z verejného obstarávania. Jeden z vážnych funkcionárov, ktorý má na starosti na Slovensku práve správu štátneho majetku, mi rozprával stav. Hovoril, zhruba tak 2-3 mld., v korunách hovorím starých, sú atakované rôznym spôsobom z externého prostredia vo vzťahu k firmám, ktoré sa teraz spravujú, a je situácia, musí vypísať verejné obstarávanie. Verejné obstarávanie spočíva v tom, že prihlásili sa mu štyri firmy, ktoré povedali, že nechcú žiadnu odmenu, chcú len tie nevyhnutné základy zo zákona a chcú zastupovať štát v danej veci, aby teda, že lebo, a oplatí sa im to preto, lebo ony tým získajú verejné uznanie a podobne. Hovorí: „Jak mám ja garantovať, jak ja viem, že do akej miery títo ľudia, ktorí tam prídu, odkiaľ sú? Oni vyhrajú súťaž, lebo ponúkli najnižšiu cenu. Čo keď sú v konečnom dôsledku generovaní práve tými, ktorí sa chcú so štátom súdiť? Do akej miery mám niesť osobnú zodpovednosť za to, že naozaj právna služba zo strany štátu bude vedená dostatočným spôsobom, keď bude takýto, takáto advokátska kancelária alebo advokát, alebo niekto iný vybratý len z toho dôvodu, lebo dá najnižšiu cenu za právne služby?“ Čiže je to zásadný právny problém pravdepodobne, myslím, ako aj spoločnosti, treba o tomto podiskutovať, akým spôsobom vlastne vieme garantovať zodpovednosť. Kto nesie v konečnom dôsledku potom zodpovednosť za stav v právnych sporoch v danej oblasti a podobne? Je to závažná vec. No a ešte jednu malú poznámku ku korupcii. Korupcia je nesmierne vážny fenomén. Nepoznám štát, kde by nebola predmetom obrovskej vnútropolitickej diskusie a dokonca v tej Európskej únii dneska už je pomenovaný veľmi mechanizmus, ktorý sa politicky využíva, takzvaný ten guerilla marketing, už sme o tom rozprávali, kde prídem, postavím sa, naváľam čokoľvek hlava-nehlava na politického súpera, je to úplne jedno. Veď v konečnom dôsledku využijem imunitu nádhernú, nie som žalovateľný, čokoľvek poviem, sa verifikovať v podstate nedá, lebo vystúpiť v diskusii, keď sa piati, desiati s takýmito spôsobmi prejavia v parlamente, sa prakticky nedá. Nikto nemá šancu ako seriózne rozobrať vážnu vec a podobne a výsledok potom je, že klesá v konečnom dôsledku, samozrejme, vážnosť inštitúcie, deklasuje sa a absolútne nič to neprinesie. Naopak, v takomto chaose, v takomto, v atmosfére úplne nezmyselného obviňovania bez akejkoľvek vnútornej konzistencie, tam je práve, sa vytvára priestor pre korupciu, pretože tam sa stratí tá skutočná korupcia. K pánovi Kadúcovi len v dobrom, v správe je uvedené, že klesá korupcia. Ja viem, že sa to opozícii veľmi zle počúva, že tá korupcia klesá. Ja si dovolím povedať v danom prípade, že aj politicky nebola situácia taká, kde náznak, kde nastupuje už skoro objektívna zodpovednosť, že stačí čo len trošku relevantnejšia informácia, že je tu podozrenie z nekalého konania, tak dochádza k veľmi vážnym politickým aktom. Chce niekto, povie ináč vážne, že v oblasti polície, že sa nezlepšila, že korupčné prostredie sa dramaticky znížilo? Že v oblasti prokuratúry sa dramaticky znížilo korupčné prostredie? Sú nejaké náznaky? Takže, vážené kolegyne, kolegovia, naozaj v danom prípade pomôže veci, keď vieme veci naozaj, čo je dobré, pochváliť, čo je zlé alebo čo treba iniciovať, alebo na čom v každom prípade treba mať trvalú pozornosť. To pomáha zmysluplná, korektná, vyvážená diskusia a aj vyvážená kritika a hlavne kritika, ktorá spĺňa aspoň elementárne predpoklady, aspoň náznak konštruktívnej kritiky. To znamená, aspoň indície nech sú relevantné a nech sa dajú posudzovať. Akonáhle budeme voliť iné prostriedky, tak parlament veci ani spravovacím procesom v našej krajine nepomôže. Úplne posledná poznámka. Pán generálny prokurátor, mal som tú česť byť, a veľmi si vážim aj podporu od kolegov, byť predsedom mandátového a imunitného výboru. A aj teraz ako podpredseda Národnej rady trošku cítim zodpovednosť a snažím sa niečo urobiť, možno zle, ale snažím sa niečo urobiť, aby tu platili aspoň elementárne pravidlá, korektné, ľudské, aby sme tu dodržiavali rokovací poriadok a aby sme vytvorili aj predpoklady, aby zákon, ktorý máme, bol účinný. To znamená, že musí byť tá norma perfektná, nie imperfektná, to znamená, musí mať tú hypotézu, musí mať sankciu a tá sankcia musí byť vymožiteľná, musí byť reálna. Pokiaľ nie je takáto sankcia, v takom prípade potom dochádza k tomu, že úplne pravidelne dochádza k hrubým porušovaniam zákonov a podobne. Ale to, čo ma naozaj, pán generálny prokurátor, trošku mrzí a kde mám teda aj ľudský, ale aj právnický problém, že mám problém, že za tejto okolnosti, ktorá tu je, a stavu posudzovania niektorých javov, ktoré sa tu stali, že naši poslanci nemajú právne záruky za to, že tu môžu slobodne vyslovovať svoje názory, a nemajú záruky, že pokiaľ niekto v rámci ich realizácie poslaneckého mandátu ich fyzicky napadne alebo ako nielen fyzicky, aj inak, že v takom prípade nasledujú skutočne kroky justície, ktoré minimálne vytvoria predpoklady pre to, aby sa to nestalo. Takže v danom prípade si myslím, že by bolo ešte potrebné porozmýšľať na tom, ako by sme takéto záruky tým poslancom vedeli dať, že výkon poslaneckej funkcie predovšetkým, naša pozícia verejných činiteľov ani zďaleka nám nedáva právo konať nejakým spôsobom. Ako verejní činitelia máme iba právo, aby ataky voči nám vzhľadom na to, že vykonávame verejnú funkciu, aby boli posudzované ešte silnejšie. Môj problém totiž spočíva v tom, že konanie, ktoré sa odohralo v parlamente, sa v našich médiách prezentovalo celé dni a vzoruje konanie, samozrejme, aj dole, máme 3 000 obecných zastupiteľstiev, kolegyne, kolegovia, máme verejné zhromaždenia a hrozne by som nemal rád, aby konanie, ktorého som bol svedkom v parlamente, pokiaľ sa niekto dopustí voči mne, aby to skončilo tým, že sa nestane úplne nič. Myslím si, že zásadným spôsobom precedentuálne tieto veci by pôsobili veľmi negatívne, tak keď už aj preventívne do budúcnosti, tak by som bol veľmi rád, keby si takéto konania Generálna prokuratúra všimla a že by konala spôsobom, ktorý dáva efektívne garancie, že takéto konania sa v parlamente vyskytovať nebudú. Veľmi pekne vám všetkým ďakujem za pozornosť.